SL Uradni list Evropske unije L 68/30

UREDBA KOMISIJE (EU) št. 212/2013

z dne 11. marca 2013

o nadomestitvi Priloge I k Uredbi Evropskega parlamenta in Sveta (ES) št. 396/2005 zaradi dodatkov in sprememb v zvezi s proizvodi iz navedene priloge

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 4 Uredbe,

ob upoštevanju naslednjega:

(1) Nekaj držav članic je zahtevalo spremembe in dodatke v Prilogi I k Uredbi (ES) št. 396/2005 v stolpcu „Primeri sorodnih vrst, varietet ali drugih živil, za katere velja ista MRL“.

(2) Navedeni dodatki so potrebni, da se v Prilogo I k Uredbi (ES) št. 396/2005 vključijo novo sadje, zelenjava in žita, ki so na voljo na trgih v državah članicah.

(3) Primerno je dodati naslednje sadje, zelenjavo, žita in živalske proizvode: Budova roka, tangor, žižula/kitajski datelj/navadni čičmak, Tayeva robida, longan (Dimocarpus longan), langsat, salak (kažji sadež), sieboldov čišljak (Stachys sieboldii), navadni repinec, druge čebulnice, pri katerih se uporablja čebula, druge čebulnice, pri katerih se uporablja zeleni del, afriški jajčevec (Solanum macrocarpon), momordika/grenka melona, rebrasta lufa, kačasta buča, vodnjača, čajota, buča (pozna varieteta), mlada koruza v storžu, kalčki fižola mung/zelena soja, kalčki lucerne, regratovi listi, listi kolerabice, listi karibskega zelja, bitterblad/bitawiri, cejlonska špinača, listi bananovca, vodna špinača/kangkung, vodna detelja (Marsilea crenata), vodna mimoza (Neptunia oleracea), nepravi koriander, listi korenastega peteršilja, indijska bazilika, sladka bazilika, dlakava bazilika, limonska trava, vodni popnjak, listi kadoka (Piper sarmentosum), curryjevi listi, cvet bananovca, guar, sveža soja v zrnju, divji riž, listi in peclji boreča (Acacia pennata), micelij gob, trpotčasti gadovec, indijska prosenka, sivozeleni muhvič, semena kanarske pisane trave, zeleni poper, jelenjad in satje.

(4) Zaradi doslednosti je primerno divjad iz kategorije „Druge rejne živali“ prestaviti v kategorijo „Drugi proizvodi iz kopenskih živali“, užitno cvetje pa iz kategorije „Drugo“ v kategorijo rastlinskih proizvodov.

(5) Zaradi boljše uporabe pravil o mednarodni taksonomski nomenklaturi je primerno prilagoditi latinska imena za pistacije, jabolka, češnje, jagode, ostrožnice, borovnice, kumkvat, krompir, jam, rdečo peso, papriko, jedilni oslez (okro), brokoli, glavnato zelje, kitajski kapus, kodrolistni ohrovt, kolerabico, endivijo, rukolo, liste in poganjke kapusnic, blitvo, vitlof, liste zelene, baziliko, palmove srčke, sirek, kavna zrna, cvetne liste vrtnice, cvetove jasmina, lipo, liste rooibos, koper, sečuanski poper, cimet, kurkumo, sladkorno peso in banane.

(6) Ob upoštevanju zahtev zainteresiranih strani in izvršnih organov ter oblike proizvodov na trgu bi bilo treba uvesti nekatere spremembe glede delov proizvodov, za katere se uporabljajo MRL.

(7) Take spremembe je primerno uvesti za čaj, kakav v zrnu, hmelj, kolerabico in za proizvode živalskega izvora.

(8) Zaradi jasnosti je primerno nadomestiti Prilogo I k Uredbi (ES) št. 396/2005.

(9) Uredbo (ES) št. 396/2005 bi zato bilo treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJO UREDBO:

Člen 1

Priloga I k Uredbi (ES) št. 396/2005 se nadomesti z besedilom iz Priloge k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

V Bruslju, 11. marca 2013 Za Komisijo Predsednik José Manuel BARROSO

(1) UL L 70, 16.3.2005, str. 1.